甲午次東天目山紫陽觀梁武初置昭明太子勒碑紀當時恩奬之盛
作者：葛勝仲
朝代：宋

paragraphs: 蕭公老寺主，亦復知尋真。
大同築精舍，招延羽衣賓。
園囿廓數里，嚴更紛徼巡。
東宫奮鴻筆，紀事傳堅珉。
山基半吳境，高與帝所鄰。
偉哉古石室，空洞容千人。
當年許遠遊，自此升玉宸。
至今雪山草，靈苖雜荆榛。
幽池湛寒水，亦說棲龍鱗。
靈物有變化，誰能窮其神。
窺臨擬仙去，未信隔兩塵。